**НИЙГМИЙН ДААТГАЛЫН ТУХАЙ ХУУЛЬД ӨӨРЧЛӨЛТ ОРУУЛАХ ТУХАЙ**

**ХУУЛИЙН ТӨСЛИЙН ТАНИЛЦУУЛГА**

2017 оны 04 дүгээр сарын 14-ний өдөр Улсын Их Хурлаас баталсан хуулиар Нийгмийн даатгалын тухай хуулийн 15 дугаар зүйлийн 1 дэх хэсэгт “Энэ хуулийн 4 дүгээр зүйлийн 2, 4 дэх хэсэгт заасан даатгуулагч болон ажил олгогч нь дор дурдсан хувь хэмжээгээр сар бүр нийгмийн даатгалын шимтгэл төлнө” гэж хувь хэмжээг ажил олгогч, даатгуулагч тус бүрээс 2.5 хувь буюу нийт дүнгээр 5 хувиар өсгөсөн өөрчлөлт оруулсан. Өөрчлөлт орсон үндэслэл нь Монгол Улсын эдийн засаг тогтвортой хөгжиж, эдийн засгийн холбогдох үзүүлэлтүүд өссөнтэй холбон тайлбарласан.

Харин дэлхий нийтийг хамарсан Коронавируст халдвар (КОВИД-19) цар тахлын үед дараах арга хэмжээ авч хэрэгжүүлсэн. Үүнд:

1/ Нийгмийн даатгалын шимтгэлийг 2020 оны 04 дүгээр сарын 1-ний өдрөөс 10 дугаар сарын 1-ний өдрийг хүртэлх хугацаанд бүрэн чөлөөлсөн;

2/ Коронавируст халдвар (КОВИД-19)-ын цар тахлын эрсдэл цаашид үргэлжлэх төлөвтэй байгааг харгалзан шимтгэлийн “чөлөөлөлт”-ийн арга хэмжээг 2020 оны 10-аас 12 дугаар саруудад шимтгэлийн “хөнгөлөлт” байдлаар хэсэгчлэн үргэлжлүүлэхээр боллоо. Ингэхдээ шимтгэл “тэглэх” арга хэмжээнд хамрагдсан аж ахуйн нэгж, даатгуулагчийн төлөх шимтгэлийг ажил олгогч 5%, даатгуулагч 5% байхаар тооцож холбогдох хуульд өөрчлөлт оруулсан.

2021 оны 1 дүгээр сарын 1-ний өдрөөс эхлэн дээрх чөлөөлөлт болон хөнгөлөлтөд хамрагдсан аж ахуйн нэгжүүд нийгмийн даатгалын шимтгэлээ 22 хувиар төлж эхлэх байв. Гэвч Коронавируст халдвар (КОВИД-19) цар тахлын эдийн засгийн сөрөг үр дагавар аж ахуйн нэгжүүдийн үйл ажиллагааг бүрэн сэргэх хүртэл нөлөөлөх шинжтэй байгааг харгалзан 2021 онд 22 хувь болж нэмэгдэх байсан нийгмийн даатгалын шимтгэлээс ажилгүйдлийн даатгал, тэтгэмжийн даатгал болон үйлдвэрлэлийн осол, мэргэжлээс шалтгаалсан өвчний даатгалын шимтгэлийг 3-5 пунктээр бууруулж нийгмийн даатгалын шимтгэлийн нийт хэмжээг 2021 оны 1 дүгээр сарын 1-ний өдрөөс 2021 оны 7 дугаар сарын 1-ний өдрийг хүртэлх хугацаанд 17 хувьд хүргэхээр тооцсон юм.

Энэхүү хөнгөлөлтийн зохицуулалтын хугацаа дуусч байгаа өнөө үед цар тахлаас үүдэлтэй манай улсын эдийн засаг, иргэдийн амьдрал туйлын хүнд байдалд байна. Иргэн, хуулийн этгээдэд ирэх татварын ачаалал манай улсын эдийн засагт үүсэн хүндрэлийг шийдвэрлэх биш харин эсрэгээрээ хурцатгах эрсдэлтэй юм. Тиймээс энэ нөхцөл байдлыг тооцон үзэж тус хуульд өөрчлөлт оруулах шаардлага үүсэж байна.

Монгол Улсын Засгийн газар 2017 оны дөрөвдүгээр сард ОУВС-гийн хөтөлбөрт хамрагдан, тус байгууллагын шаардлагын хүрээнд 7 төрлийн татвар нэмж байгаагаа зарласан юм. Энэ татваруудын хүрээнд НДШ-ийн хувь хэмжээг 2018 онд 2 хувь, 2019 онд 1 хувь, 2020 онд 2 хувиар нэмэгдүүлэхээр хуульчилсан. 2017 онд нийгмийн даатгалд 21 хувийн шимтгэл төлдөг байсан бол 2021 онд 26 хувь болж нэмэгдэх хуулийн өөрчлөлтийг 2017 оны 4 сарын 14 өдөр оруулсан байдаг.

Франц, Итали, Бельги, Голланд зэрэг өндөр хөгжилтэй орнуудад нийгмийн даатгалын хэмжээ маш өндөр буюу 40 орчим хувьд эргэлдэж байна. Европ тивд тэтгэвэрт гарсан ахмадууд хангамж сайтай амьдардаг шалтгаан нийгмийн даатгалынх нь ийм тогтолцоотой холбоотой байхыг үгүйсгэхгүй. Гэвч ийм татваргүй улс орон ч бий. Тухайлбал Катар улс. АНУ-д нийгмийн даатгалын санд төвлөрүүлэх хэмжээ цалингийнх нь 15.3 хувийг эзлэх бөгөөд тэтгэврийн даатгалд ердөө 6.2 хувийг төвлөрүүлдэг ажээ. Ирландад нийгмийн даатгалын шимтгэлийн хэмжээ 14.9 хувь, Канадад 14.9, Тайваньд 14,02, Швецарьт 12, Австралид 11.5, Шинэ Зеландад 11, Казахстанд 9.5 хувь байна. Дээр дурдсан орнууд дотор уул уурхайн бүтээгдэхүүний экспортлогч хэд хэдэн улс байгаа.

Монгол улс залуучуудын оронд тооцогддог. Өөрөөр хэлбэл, нийгмийн даатгал төлөгч иргэн хамгийн олон байдаг. Гэтэл Монгол улсын нийгмийн даатгалын сан нь их наядаар хэмжигдэх өртэй, жил бүр улсын төсвөөс татаас өгдөг. Тэтгэврийн даатгалын санд улсын төсвөөс 2018 онд 609.8, 2019 онд 601. 6, 2020 онд 399.4 тэрбум төгрөгийн татаас өгч байв. Энэ татаасыг хөдөлмөрлөж буй иргэдийнхээ цалингаас авах шимтгэлийн хэмжээг нэмэгдүүлж олно гэдэг буруу бодлого юм. Учир өнөөдөр Нийгмийн даатгалын шимтгэл төлж буй залуус ердөө 20-30 жилийн дараа тэтгэвэр авагчдын тоог нэмэгдүүлнэ. Тэр үед нийгмийн даатгалын шимтгэлийг одоогийн хэрэгжүүлж байгаа бодлогын хүрээнд 40-50 хувь хүртэл нэмэх боломж байхгүй. Тэгэхээр шимтгэлийн хэмжээг нэмэгдүүлэх бус харин тэтгэврийн даатгалын сангийн өнөөгийн тогтолцоогоо өөрчлөх ёстой юм. Ер нь төсвөөс байнга татаас өгөх боломж ч хомс. Улсын төсөв татвараас бүрдэнэ. Үйл ажиллагаа эрхэлж байгаа аж ахуй нэгжүүд болон ажил хийж байгаа иргэдийн орлогоос татвар авч төсвийг бүрдүүлдэг. Ажил олгогч болон даатгуулагч иргэд нийгмийн даатгалын шимтгэл 26 хувь дээр орлогын албан татвар давхар төлж байна. Ийнхүү татварын хэмжээ нэмэгдэх тутам дундаж ангид дарамт ирж байна. Өөрөөр хэлбэл, ажлын байр бий болгож байгаа аж ахуйн нэгж, дундаж ангиа цөөлөх тогтолцоо гэж дүгнэж болно.

Тиймээс төрөөс цаг үедээ тохирсон бодлого хэрэгжүүлэх, өөрчлөлт хийх хэрэгцээ үүссэн тул энэхүү хуулийн төслийг хууль санаачлагч нарын зүгээс боловсруулж өргөн барьж байна. Мөн аж ахуй нэгж, хөдөлмөр хийж буй иргэдийн гаргасан санал, шаардлагыг уг хуулийн төсөлд тусгасан болно.

ХУУЛЬ САНААЧЛАГЧ

--- оОо ---